[{"text_idx": "#000000", "text": "Mae gw\u0302yl FOCUS Wales wedi cyhoeddi manylion rhaglen digwyddiad arddangos a chynhadledd ddigidol newydd sbon y byddan nhw\u2019n cynnal eleni dan yr enw \u2018Out of FOCUS\u2019."}, {"text_idx": "#000001", "text": "Cyhoeddwyd yn mis Gorffennaf y byddai\u2019r digwyddiad digidol yn cael ei gynnal rhwng 21 a 26 Medi eleni, a bellach mae rhagor o fanylion wedi\u2019u rhyddhau."}, {"text_idx": "#000002", "text": "Yn y gyntaf o gyfres o ddigwyddiadau ar-lein (gyda mwy i\u2019w cyhoeddi yn y misoedd sydd i ddod), bydd y digwyddiad arddangos rhithiol yn cynnwys sgyrsiau panel, a phrif sesiynau, gyda gweithwyr proffesiynol y diwydiant a gwesteion gwadd."}, {"text_idx": "#000003", "text": "Ochr yn-ochr a\u0302 hyn, fe fydd y gyfres yn cynnig y cyfle i artistiaid o Gymru arddangos eu cerddoriaeth i, a rhyngweithio gyda, chynrychiolwyr y diwydiant cerddoriaeth yn fyd-eang, gan gynnig hefyd mynediad at gefnogaeth i\u2019w helpu gyda\u2019u gyrfaoedd ynghanol y pandemig COVID-19."}, {"text_idx": "#000004", "text": "Yr enw mwyaf i\u2019w gyhoeddi ar y rhaglen ydy Dave Steward, sef cyd-sefydlydd Eurythmics, y canwr, cyfansoddwr, cerddor, awdur, ffotograffydd arobryn. Ymysg ei anrhydeddau lawer, Stewart fu\u2019n cyd-gyfansoddi a chynhyrchu pob albwm Eurythmics, sef y ddeuawd fyd-enwog gydag Annie Lennox."}, {"text_idx": "#000008", "text": "Mae modd gweld rhestr o\u2019r holl enwau i\u2019w cyhoeddi hyd yma ar wefan FOCUS Wales."}, {"text_idx": "#000009", "text": "\u201cY bwriad gyda\u2019r digwyddiadau cynhadledd digidol newydd hwn ydy dod yn ganolbwynt ar gyfer cyngor a chymorth datblygiad holistaidd y diwydiant cerddoriaeth yng Nghymru\u201d meddai llefarydd ar ran FOCUS Wales."}, {"text_idx": "#000010", "text": "\u201cYn y byrdymor: canolbwynt rhithiol gyda sesiynau cynghori i\u2019r diwydiant ac adnoddau ar-lein, a gynigir trwy gyfrwng cynhadledd rithiol."}, {"text_idx": "#000011", "text": "\u201cYn yr hirdymor: i ddatblygu\u2019r canolbwynt i fod yn ganolfan adnoddau trwy\u2019r flwyddyn a fydd ar gael ar-lein ac wyneb yn wyneb i\u2019r sector yng Nghymru \u2013 trwy sesiynau panel ar-lein, sesiynau cynghori dwys un i un ac adnoddau ar-lein, yn ogystal a\u0302 sesiynau\u2019r diwydiant wyneb yn wyneb, wedi\u2019u trefnu mewn gwahanol leoliadau ledled Cymru trwy gydol y flwyddyn.\u201d"}]